**Rodina Rudolfa Schustera : Na pomoc brazílskym Indiánom**

V roku 1927 boj medzi brazílskymi Indiánmi a fazendermi, ktorí postupne začali zaberať stále viac úrodnej pôdy v údoliach a okolo riek, ktoré patrili Indiánom, začal vrcholiť. V tom čase sa rozhodla skupina medzevských nadšencov na čele s Jánom Benedikom, spolu s jeho švagrom Alojzom Schusterom a jeho mladším bratom Michalom podniknúť riskantnú cestu do brazílskej, vtedy ešte neprístupnej džungle. Ich cieľom bolo nakrútiť dokumentárny film o flóre a faune brazílskeho vnútrozemia, ale najmä o skutočnom živote brazílskych Indiánov v Pantanale, Mato Grosse a okolo Amazonky. Dokumentárny film sa zameral aj na kmeň parecízskych Indiánov, ktorý žil v džungli pri bolívijských hraniciach, neďaleko vtedy mestečka Mato Grosso, dnes Vila Bela da Santíssima Trindade. Belochom v tomto čase parecízski Indiáni nedôverovali. Aby nedošlo pri ich návšteve k fyzickým stretom, či prestrelkám, našli si Indiána z tohto kmeňa, ktorý žil v tábore na prevýchovu Indiánov. Nevedel si však zvyknúť na stravu belochov a ich zvyky, preto sa rozhodol tábor opustiť. A to využila filmárska expedícia z Medzeva, pod vedením Jána Benedika, aby ich po vzájomnej dohode priviedol do džungle k svojmu kmeňu. Ich stretnutie v džungli bolo preto už bezproblémové, naopak, Indiáni zachránili životy Jána a Michala Benedika, keď dostali maláriu, svojimi prírodnými liekmi ich vyliečili, pretože v tom čase (1927 a 1928) na to neboli lieky. Medzevčania Indiánov obdarovali a vysvetlili im, že sú na ich strane pri ich úsilí o zachovanie svojich pozícií na úrodných pozemkoch. Fazenderi získavali ich pôdu buď oklamaním naivných Indiánov, ale v mnohých prípadoch ich aj násilne vytláčali do vyšších polôh, na menej úrodné územia. Ďalej im vysvetlili, že dokumentárny film, ktorý chcú o ich skutočnom živote nakrútiť, bude použitý ako argument nielen v Brazílii, ale aj v Európe, za ich spravodlivý boj voči votrelcom. Takto slovenská expedícia troch Medzevčanov mohla medzi prvými slobodne a v úzkej spolupráci s celým kmeňom nakrútiť prvý dokumentárny film o brazílskych Indiánoch, konkrétne o parecízskom kmeni, žijúcom hlboko v džungli.

V tomto období sa ešte nesmeli na verejnosti, ani v kinách, kde v tom čase premietali nemé filmy, ukázať nahí ľudia, teda ani Indiáni. Preto počas nakrúcania 35 mm filmu ich Medzevčania obliekli do šiat, ktoré mali so sebou. Vznikol prvý filmový dokument o živote parecízskych Indiánov v brazílskej džungli. Nemý film bol nakrútený drevenou kamerou typu Ernemann na 35 mm film, v ktorom zachytili Indiánov počas lovu, spracovania úlovkov, varenia, pestovania manioku a iných poľnohospodárskych plodín, počas zábavy, tanca a špeciálnej loptovej hry. Gumenú loptu si sami vyrobili z kaučukového mlieka, s ktorou hrali zvláštnu hru temenom hlavy. Bol to akýsi druh loptovej hry, pri ktorej smeli hráči posúvať loptu smerom k súperovi, nie nohou, ani rukou, dokonca ani nie čelom hlavy, ale iba temenom. Rovnako na filmový pás zachytili slávnostný akt, akýsi krst resp. prijímanie chlapcov do dospelého vzťahu a atď.

Parecízski Indiáni boli nadšení návštevou tejto belošskej expedície z Európy, lebo verili, že im pomôže získať späť pozemky, o ktoré ich v nížinách, pri riekach obrali fazenderi zo Sao Paula. Medzevská filmová expedícia namiesto plánovaných troch mesiacov cez vnútrozemie Brazílie sa vrátila až po ôsmich mesiacoch. Ale dôležité bolo, že sa vrátila živá a zdravá, čo bol na toto obdobie veľký úspech, samozrejme aj šťastie. Dokumentárny film po jeho vyvolaní chcela firma Ford kúpiť, ale podľa Jána Benedika ponúkli nízku cenu. Naopak odborníci film ocenili, ale vyčítali Jánovi Benedikovi, že ako neskúsený kameraman-amatér, málo zachytil okolitú krajinu, po ktorej sa expedícia pohybovala. Ján Benedik sa preto ešte raz sám vybral do Pantanalu v roku 1928, aby dokrútil to, čo mu odborníci odporúčali. A. Schuster a M. Benedik už odmietli druhýkrát riskovať život v brazílskej džungli. Po dokončení filmu v roku 1928 sa na svete objavil nový fenomén, zvukový film. Ján Benedik už nevedel film predať, a tak ho chodil premietať po brazílskom vidieku, aby propagoval skutočný život Indiánov a ich spravodlivý boj za oprávnené životné podmienky. Rovnakými zástancami parecízskych Indiánov sa stali aj Alojz Schuster a Ján Benedik, ktorí počas celého života šírili myšlienky za spravodlivý boj Indiánov.

Rudolf Schuster, syn Alojza Schustera, od svojich študentských čias sa veľmi podrobne zaujímal o cestu svojho otca a dvoch strýkov cez vnútrozemie Brazílie v rokoch 1927 a 1928. Začal propagovať túto historickú expedičnú cestu a stal sa aj zástancom brazílskych Indiánov za ich spravodlivý boj. Túto skutočnosť vyjadroval aj vo svojich knihách a dokumentárnych filmoch, ktoré publikoval. Najprv to bola kniha Necestami Brazílie so spoluautorom Jánom Štiavnickým. V ďalšej knihe, ktorú vydal sám, V tieni brazílskych pralesov, urobil rekonštrukciu spomínaného dokumentárneho filmu s titulkami, pôvodne v portugalčine, preloženého do slovenčiny. Svoje kladné postoje na podporu brazílskych Indiánov vyjadroval aj vo svojich televíznych dokumentárnych filmoch a rozhlasových reláciách. Preto bolo len otázkou času, kedy sa R.Schuster vyberie po stopách svojho otca a dvoch strýkov cez vnútrozemie Brazílie a za parecízskymi Indiánmi, aby ich podporil a pomohol presadiť ich záujmy v rámci Brazílie.

V roku 1991, keď bol veľvyslancom ČSFR v Kanade, v rámci mesačnej dovolenky sa rozhodol ísť po stopách svojho otca s filmovou kamerou a fotoaparátom, aby po 64 rokoch zdokumentoval život parecízskych Indiánov s takýmto odstupom času. Na tento účel vytvoril trojčlennú expedičnú skupinu, podobne ako bola výprava Jána Benedika, v ktorej boli okrem neho kameraman Rudolf Ferko a Pavol Hlucháň, náš krajan pôsobiaci v Brazílii.

Parecízski Indiáni ich vrelo prijali, keď im R. Schuster porozprával, že jeho otec a dvaja strýkovia tento kmeň navštívili na prelome rokov 1927 a 1928, čo si veľmi cenili, najmä, keď videli výstrižky filmov k tejto expedícii, na ktorých boli aj ich predkovia. R. Schuster podobne ako jeho strýko Ján Benedik s jeho otcom a ďalším strýkom Michalom nakrúcali spôsob ich života pri love, pri varení, pri tancoch, ale aj pri športe, pričom im aj predviedli nielen výrobu lopty z kaučukového mlieka, ale aj ich hru temenom hlavy, ukázali ako pestujú maniok, ananás a iné plody. R. Schustera prijali ako člena svojho kmeňa. Preto im sľúbil, že k nim privedie aj tretiu generáciu Schusterovcov, syna, dcéru, ale aj svoju manželku. Ďalej im sľúbil, že ich požiadavky prerokuje s brazílskym veľvyslancom v Kanade, s ktorým bol R. Schuster dobrý priateľ, aby tieto požiadavky postúpil aj na základe jeho odporúčania brazílskej vláde, čo aj urobil.

R. Schuster po návrate z tejto náročnej expedičnej cesty pripravil sedem 26 minútových dokumentárnych filmov, jeden špeciálne o živote parecízskych Indiánov, ktoré odvysielala aj Slovenská televízia. O tejto ceste vydal ďalšiu knihu ilustrovanú jeho fotografiami pod názvom Stopy viedli k Indiánom. Táto kniha bola preložená aj do portugalčiny (úradný jazyk Brazílie) a do angličtiny. Bola propagovaná aj v brazílskej televízii. Parecízski Indiáni vysoko ocenili prácu R. Schustera za jeho podporu a pomoc. V roku 2001 R. Schuster spolu so svojimi dospelými deťmi, dcérou Ingrid, synom Petrom a manželkou Irenou sa vybrali ako tretia generácia Schusterovcov po stopách jeho otca Alojza a svojich okolo vnútrozemia Brazílie. Znova prešli celú expedičnú trasu s hlavným dôrazom na parecízskych Indiánov, ktorí ako keby sa už stali ich rodinnými Indiánmi. Na základe ich pozvania ich znova navštívili v džungli a R. Schuster nakrúcal tak ako predtým ich životné zvyky, aby mohol porovnať, ako sa mení život aj u nich. Okrem dokumentárneho filmu a cestopisnej fotografickej knihy, zorganizoval aj výstavu fotografií v Bratislave a v Košiciach, kde propagoval život parecízskych Indiánov. Za jeho zásluhy, pomoc a podporu, pozitívnu propagáciu života brazílskych Indiánov, dostal v roku 2001 v štáte Tocantis, najvyššie vyznamenanie a na počesť filmovej expedície troch Medzevčanov z roku 1927 a 1928 bol na počesť jeho oficiálnej návštevy ako prezidenta Slovenskej republiky v jeho hlavnom meste Palmas  odhalený veľký žulový pamätník s menami členov expedície a vyhlásením novovzniknutého námestia nazvaného Námestie Slovenskej republiky. R. Schuster na základe zásluh o rozvoj slovensko-brazílskej spolupráce získal aj najvyššie brazílske štátne vyznamenanie. Z jeho podnetu sa uskutočnila aj návšteva Indiána Tun-ka na Slovensku, ktorý ako indiánsky umelec mal výstavu svojich obrazov vytvorených z prírodných materiálov v Košiciach a v Nižnom Medzeve.

R. Schuster v roku 2014, hoci už ako osemdesiatročný uskutočnil expedíciu po stopách troch generácií Schusterovcov okolo vnútrozemia Brazílie aj so svojou vnučkou Petrou Schusterovou. Aj štvrtá generácia Schusterovcov venovala vzácnu pozornosť parecízskym Indiánom, ktorí ich pozvali prostredníctvom brazílskej vlády. A tak okrem filmu Štyri generácie Schusterovcov je v tlači aj nová súhrnná kniha Štyri generácie Schusterovcov po vnútrozemí Brazílie a uskutočnila sa aj výstava s rovnakým názvom na Bratislavskom hrade a v Košiciach.

Aj na tomto príklade vidieť, ako sa dá aj v rámci jednej rodiny, ak sa jej členovia zapália pre múdru a humánnu myšlienku, pomôcť tým, ktorí sú na to odkázaní, ako to bolo na príklade brazílskych Indiánov, konkrétne kmeňa parecízskych Indiánov prostredníctvom štyroch generácií Schusterovcov.